Diad gapoy gapo nen pinalsa na Dios iray katawenan tan say dalin, say mundo anggapoy oksuy tan nengneng to. Ambilbilonget so tapew na manungol a dayat a nilanayapan toy ganagana tan mansiplug so pakayari na Dios ed tapew na danum. Insan inkuan na Dios, ""Onlesa so liwawa""-et linmesay liwawa; anengneng na Dios so maung so liwawa. Insan imbiig na Dios so liwawa ed bilonget; tinawag to na ""Agew"" so liwawa tan ""Labi"" so bilonget. Linmabas so labi tan sinmabiy kabwasan-sikato ya so onaan ya agew.